સ્વાભાવિક રીતે લગભગ બધા જ લોકો એવું માને કે આવું તો કંઈ કરાય? પરંતુ ક્યારેક ફિલ્મી લાગતી સ્ટોરી રિયલ લાઇફમાં સત્ય બની જતી હોય છે. આવી જ એક વ્યક્તિ એટલે કૌશિક કાન્તિલાલ શાહ. મૂળ ગોધરા પાસેના મહેલોલ ગામના બાવન વર્ષના ખડાયતા વાણિયા કૌશિકભાઈ કૅનેડાની સિટિઝનશિપ ધરાવે છે. ભારતથી પ્રોડક્શન-એન્જિનિયરિંગમાં ડિપ્લોમા મેળવી કૅનેડા જતા રહેલા કૌશિકભાઈ ત્યાં એક એન્જિનિયરિંગ ફર્મમાં કામ કરતા હતા અને પોતાનો ટૅક્સ-કન્સલ્ટન્સીનો બિઝનેસ પણ ચલાવતા હતા. ૧૦ વર્ષ બાદ તેઓ એ બધું પડતું મૂકી ભારત આવી ગયા અને પોતાનું સંપૂર્ણ જીવન સમાજસેવા માટે સમર્પિત કરી દીધું. હવે કૌશિકભાઈ સેવક ટ્રસ્ટ નામે એક બિનસરકારી સંસ્થા દ્વારા ડાયાલિસિસના દરદીઓ તથા તેમના પરિવારજનોને વિવિધ મદદ પૂરી પાડી તેમના હમદમ અને હમરાહી બની ગયા છે. તેઓ તેમના સેવક ટ્રસ્ટના નેજા હેઠળ ૫૫૦ પરિવારોને દર મહિને રાહતના દરે અનાજ પૂરું પાડી લોકસેવાનું ભગીરથ કાર્ય કરી રહ્યા છે. આ બધા વચ્ચે પોતાનું ગુજરાન તેઓ અગાઉ કરેલી બચતના વ્યાજ પર ચલાવે છે.